WFX ไฟเขียวปันผล 0.21 บ. ขึ้น XD 25 เม.ย.นี้ รับทรัพย์ 15 พ.ค.66
ผู้ถือหุ้น WFX ไฟเขียวจ่ายปันผลงวดปี 65 เป็นเงินสด 0.21 บาทต่อหุ้น เตรียมรับทรัพย์ 15 พ.ค.นี้ มั่นใจปีนี้ยังสามารถรักษาการเติบโตไว้ได้ ลุยกลยุทธ์เชิงรุกขยายตลาดใหม่ๆ ในต่างประเทศเพิ่มขึ้น เพื่อดันมาร์จิ้นเพิ่มขึ้น ดันรายได้ปีนี้โตเข้าเป้า 5-10 %
ผู้ถือหุ้น WFX ไฟเขียวจ่ายปันผลงวดปี 65 เป็นเงินสด 0.21 บาทต่อหุ้น เตรียมรับทรัพย์ 15 พ.ค.นี้ มั่นใจปีนี้ยังสามารถรักษาการเติบโตไว้ได้ ลุยกลยุทธ์เชิงรุกขยายตลาดใหม่ๆ ในต่างประเทศเพิ่มขึ้น เพื่อดันมาร์จิ้นเพิ่มขึ้น ดันรายได้ปีนี้โตเข้าเป้า 5-10 %
20 เม.ย. 2566

นายณัฐ วงศาสุทธิกุล กรรมการผู้จัดการ บริษัท เวิลด์เฟล็กซ์ จำกัด (มหาชน) หรือ WFX เปิดเผยว่า ที่ประชุมสามัญผู้ถือหุ้น ประจำปี 2566 มีมติอนุมัติให้จ่ายเงินปันผลงวดประจำปี 2565 ให้กับผู้ถือหุ้นเป็นเงินสดในอัตรา 0.21 บาท/หุ้น เป็นจำนวนเงิน 97.48 ล้านบาท กำหนดวันรับสิทธิปันผล (XD) วันที่ 25 เมษายน 2566 และกำหนดจ่ายเงินปันผลในวันที่ 15 พฤษภาคม 2566
“การจ่ายเงินปันผลประจำปี 2565 มอบให้กับผู้ถือหุ้นในรูปของเงินสดครั้งนี้ เพื่อเป็นการตอบแทนให้ผู้ถือหุ้นที่ไว้วางใจและเชื่อมั่นต่อการดำเนินธุรกิจของบริษัทอย่างต่อเนื่อง สำหรับในปี 2566 บริษัทฯยังมั่นใจว่าจะสามารถกลับมารักษาการเติบโตได้อย่างต่อเนื่องจากปีก่อนหน้า” นายณัฐกล่าว
สำหรับแผนการดำเนินงานในปี 2566 บริษัทตั้งเป้าเติบโต 5-10% ตามกำลังการผลิตที่เพิ่มขึ้นจากปีก่อน และคาดว่าจะสามารถรักษาระดับการเติบโตตามแผนงานได้ เป็นผลมาจากการรักษาฐานลูกค้าตลาดเดิม โดยเฉพาะตลาดอินโดนีเซีย บราซิล รัสเซีย ที่มีการเติบโตสูง และถือเป็นตลาดดาวรุ่งของบริษัทฯ รวมทั้งยังมีแผนขยายตลาดใหม่ๆ ในต่างประเทศเพิ่มขึ้นเน้นกลยุทธ์การสร้างแบรนด์ให้เป็นที่รู้จัก โดยร่วมออกบูธในงานแสดงสินค้าใหญ่ๆ ในต่างประเทศ เพื่อให้สามารถเข้าถึงกลุ่มลูกค้าได้โดยตรงมากขึ้น
ทั้งนี้ ภาพรวมของผลการดำเนินงานของบริษัทฯในปี 2565 ที่ผ่านมา มีรายได้รวมอยู่ที่ 3,706.99 ล้านบาท และมีกำไรสุทธิอยู่ที่ 198.49 ล้านบาท